Pranešimas žiniasklaidai

*2025 m. rugpjūčio 20 d., Vilnius*

**Medijų rėmimo fondas skelbia konkursą naujai specialiajai programai**

Medijų rėmimo fondas skelbia konkursą 2025 metų finansinei paramai gauti pagal Specialiąją programą dėl 2025–2027 metais prarastų pajamų, susijusių su azartinių lošimų reklamos ribojimais žiniasklaidoje. Paraiškos priimamos iki rugsėjo 17 d. (imtinai).

Fondas skirs paramą pareiškėjams, kurie prarado ne mažiau kaip 10 tūkst. eurų pajamų per metus iš azartinių lošimų reklamos, atitinka kitus finansavimo taisyklėse bei sąlygose numatytus reikalavimus ir kurių projektai parengti atliepiant programos tikslus ir uždavinius. Specialioji finansavimo programa sukurta atsižvelgiant į įsigaliojusias Azartinių lošimų įstatymo pataisas, kuriose numatomi reklamos ribojimai žiniasklaidoje. Programos rėmuose planuojama paskirstyti 3,68 mln. eurų.

„Džiaugiamės, kad naujai sukurta finansavimo programa padės žiniasklaidos sektoriui  finansiškai adaptuotis prie reklamos ribojimų ir kartu prisidės prie aktualaus prevencinio ir edukacinio turinio žiniasklaidoje sukūrimo”, –  teigia Medijų rėmimo fondo direktorius Ruslanas Iržikevičius.

Programoje finansuojamiems projektams keliami tikslai didinti visuomenės atsparumą, sąmoningumą, vykdyti priklausomybių prevenciją ir  skatinti visuomenės supratimą apie žurnalistikos svarbą demokratinėje visuomenėje. Tikimasi, kad finansuoti žiniasklaidos projektai skleis prevencinę informaciją apie visuomenėje dominuojančias priklausomybes, skatins finansinį raštingumą ir nepriklausomumą, ugdys visuomenės gebėjimus priimti savarankiškus sprendimus dėl ekonominės gerovės, aktualizuos informaciją, skatinančią atpažinti fiktyvius praturtėjimo būdus ir strategijas.  Taip pat prioritetas teikiamas projektams, skatinantiems visuomenės gebėjimą kritiškai vertinti informaciją, didinantiems informacinių grėsmių atpažįstamumą, pristatantiems žurnalistikos misiją, ir atsakomybę užtikrinant visuomenės teisę į objektyvią, teisingą ir nešališką informaciją.

Fondo tarybos parengtas finansavimo taisyklių projektas, susijęs su nauja Specialiaja programa, Kultūros ministerijai ir kitoms institucijoms derinimui pateiktas  birželio 26 d. Kultūros ministras įsakymą dėl taisyklių pakeitimo pasirašė rugpjūčio 18 d. Fondo Taryba skubos tvarka priėmė sprendimą skelbti konkursą rugpjūčio 20 d.

Daugiau informacijos, konkurso finansavimo sąlygas galima rasti [čia](https://www.medijufondas.lt/konkursas/mediju-remimo-fondo-konkursas).

Medijų rėmimo fondas remia Lietuvos visuomenei ir valstybei reikšmingo, kokybiško, etiško ir politiškai neutralaus žiniasklaidos turinio kūrimą, sklaidą ir redakcijų veiklą. Fondas žiniasklaidos finansavimą vykdo  pagal penkias programas: kultūrinės žiniasklaidos ir kultūros periodinių leidinių, regioninės žiniasklaidos, naujienų, tiriamosios ir šviečiamosios žurnalistikos, žiniasklaidos tautinių mažumų kalbomis lietuvių išeivijos (diasporos) žiniasklaidos ir  Specialiojoje programoje dėl 2025–2027 metais prarastų pajamų, susijusių su azartinių lošimų reklamos ribojimais žiniasklaidoje.

*Daugiau informacijos apie Fondo veiklą, kaip ir darbo skelbimus, ekspertų atrankos konkursą galite rasti Fondo svetainėje (*[***medijufondas.lt***](https://medijufondas.lrv.lt/lt/)*) taip pat Fondo* [***Facebook***](https://www.facebook.com/medijufondas) *ir LinkedIn puslapiuose.*

Ruslanas Iržikevičius  
Direktorius  
Medijų rėmimo fondas   
[ruslanas@medijufondas.lt](mailto:ruslanas@medijufondas.lt)  
+37061431215